TARYBOS SPRENDIMAS
2006 m. birželio 27 d.
dėl Europos Sąjungos ir Islandijos Respublikos bei Norvegijos Karalystės susitarimo dėl perdavimo tvarkos tarp Europos Sąjungos valstybių narių ir Islandijos bei Norvegijos pasirašymo
(2006/697/EB)
EUROPOS SĄJUNGOS TARYBA,
atsižvelgdama į Europos Sąjungos sutartį, ypač į jos 24 ir 38 straipsnius,
kadangi:
(1)
Europos Sąjunga yra pasiryžusi pagerinti Europos Sąjungos valstybių narių ir Islandijos bei Norvegijos teisminį bendradarbiavimą baudžiamosiose bylose nepažeidžiant asmens laisvės apsaugos taisyklių.
(2)
2001 m. liepos 10 d. priėmus Tarybos sprendimą, įgaliojantį Tarybai pirmininkaujančią valstybę narę vesti derybas dėl susitarimų su Norvegija ir Islandija dėl teisminio bendradarbiavimo baudžiamosiose bylose remiantis Europos Sąjungos sutarties 24 ir 38 straipsniais, ir kuris buvo iš dalies pakeistas 2002 m. gruodžio 19 d. Tarybos sprendimu, pirmininkaujanti valstybė narė, kuriai padeda Komisija, derėjosi dėl Susitarimo dėl perdavimo tvarkos tarp Europos Sąjungos valstybių narių ir Islandijos bei Norvegijos,
NUSPRENDĖ:
1 straipsnis
Europos Sąjungos vardu patvirtinamas Europos Sąjungos ir Islandijos Respublikos bei Norvegijos Karalystės susitarimo dėl perdavimo tvarkos tarp Europos Sąjungos valstybių narių ir Islandijos bei Norvegijos pasirašymas, atsižvelgiant į Susitarimo sudarymą.
Susitarimo tekstas ir deklaracijos, kurios turi būti pateiktos pasirašant Susitarimą, pridedamos prie šio sprendimo.
2 straipsnis
Tarybos pirmininkas įgaliojamas paskirti asmenį (-is), įgaliotą (-us) pasirašyti Susitarimą, atsižvelgiant į jo sudarymą.
3 straipsnis
Šis sprendimas ir prie jo pridedamas susitarimas skelbiami Europos Sąjungos oficialiajame leidinyje.
Priimta Liuksemburge, 2006 m. birželio 27 d.